Uznesenie Európskeho výboru regiónov o konferencii COP26 a globálnych a miestnych spojenectvách pre opatrenia v oblasti klímy

(2022/C 61/02)

EURÓPSKY VÝBOR REGIÓNOV

1. je hlboko znepokojený zisteniami uvedenými v najnovšej správe Medzivládneho panelu o zmene klímy (IPCC) Climate Change 2021: The Physical Science Basis (1), v ktorej sa potvrdzuje, že je naliehavo potrebné zaviesť účinné a komplexné stratégie na dosiahnutie cieľa Parížskej dohody, ktorým je obmedziť globálne otepľovanie výrazne pod 2 stupne Celzia, a podľa možnosti na 1,5 stupňa, v porovnaní s predindustriálnymi úrovňami, bojovať proti zmene klímy, zmierňovať klimatické zmeny a prispôsobovať sa im;

2. zdôrazňuje skutočnosť, že miestne a regionálne samosprávy vykonávajú 70 % všetkých právnych predpisov EÚ, 90 % opatrení na zmiernenie zmeny klímy a 65 % cieľov udržateľného rozvoja, čo predstavuje jednu tretinu verejných výdavkov a dve tretiny verejných investícií v EÚ. Sú preto v popredí pri riešení vplyvov zmeny klímy na miestnej a regionálnej úrovni a zvyšovaní odolnosti svojich území voči klimatickým výzvam;

3. pripomína, že Parížska dohoda uznáva dôležitú úlohu viacúrovňového riadenia v politikách v oblasti klímy a potrebu spolupráce s regiónmi, mestami a neštátnymi subjektmi; naliehavo žiada, aby sa táto zásada naplno uplatňovala na všetkých úrovniach riadenia s cieľom rozvíjať synergie a odstrániť existujúce rozdiely medzi národnými, regionálnymi a miestnymi politikami v oblasti zmeny klímy; zdôrazňuje, že hlas miestnych a regionálnych samospráv na medzinárodných rokovaniach a v rámci iniciatív týkajúcich sa zmeny klímy zosilnel, a oceňuje prebiehajúce iniciatívy sietí miestnych a regionálnych samospráv a ich príspevok v rámci platformy UNFCCC neštátnych subjektov pre oblasť klímy (NAZCA); zdôrazňuje kľúčovú úlohu skupiny samosprávnych orgánov obcí a miest (LGMA), ktorá združuje tieto hlasy z celého sveta a neustále pracuje na posilňovaní celosvetovej siete samospráv na nižšej ako celoštátnej úrovni odhodlaných bojovať proti zmene klímy;

4. domnieva sa, že nevyhnutnou podmienkou na splnenie globálnych klimatických cieľov je zintenzívnenie činnosti politicky relevantných, demokraticky volených neštátnych aktérov, ako sú miestne a regionálne samosprávy ako orgány, ktoré sú najbližšie k občanom, v systéme globálneho riadenia klímy a že má preto zásadný význam, aby sa v regulačnom rámci UNFCCC potvrdila táto forma riadenia zdola nahor formálnym uznaním jej úlohy v rozhodovacom procese;

5. zdôrazňuje kľúčovú úlohu VR ako inštitucionálneho zástupcu viac ako milióna miestnych a regionálnych lídrov a siete sietí; domnieva sa, že toto jedinečné postavenie treba využiť na to, aby VR posilnil svoju úlohu v globálnom riadení klímy; vyzýva preto UNFCCC, aby s Európskym výborom regiónov ako inštitucionálnym zástupcom európskych miest a regiónov uzavrel memorandum o porozumení, ktoré sa zameria najmä na zmiernenie zmeny klímy a adaptáciu na ňu v odvetviach, kde sú do riadenia už do veľkej miery zapojené miestne a regionálne samosprávy, ako sú ponuka a dopyt v oblasti energetiky, mobilita a doprava, nakladanie s odpadom, územné plánovanie a budovy, a manažment rizík záplav;

6. zdôrazňuje, že prebiehajúce činnosti a záväzky regiónov a miest by mali zohrávať významnú úlohu v prípravách na konferenciu COP26 UNFCCC v Glasgowe a mali by sa na nej oficiálne zviditeľniť; vyzýva preto UNFCCC, aby spolupracoval s VR a ďalšími príslušnými partnermi z LGMA na formálnom uznaní príspevku samospráv na nižšej ako celoštátnej úrovni (t. j. regionálne a miestne stanovených príspevkov), aby napríklad podobným spôsobom ako Edinburská deklarácia o biodiverzite formálne uznal, monitoroval a podporoval úsilie miestnych samospráv, miest a regiónov znížiť emisie skleníkových plynov;

7. vyzýva britské predsedníctvo COP26, aby zabezpečilo, že plánované hygienické opatrenia súvisiace s ochorením COVID-19 umožnia neštátnym subjektom aktívne sa podieľať na činnostiach COP26 v Glasgowe; v tejto súvislosti vyzýva Európsku komisiu, aby zabezpečila dostatočnú účasť a zapojenie delegácie VR ako súčasti delegácie EÚ na konferencii COP26; opakuje svoj záväzok spolupracovať s delegáciou EP;

8. zdôrazňuje, že cieľ Európskej zelenej dohody urobiť z Európy do roku 2050 prvý klimaticky neutrálny kontinent sa uplatňuje interne začleňovaním kritérií udržateľnosti do všetkých politík EÚ a určovaním tempa na globálnej úrovni; zdôrazňuje, že Európska zelená dohoda a iniciatívy regionálnych a miestnych zelených dohôd by mali byť nástrojmi na dosiahnutie cieľov Parížskej dohody, plné vykonávanie Agendy 2030 OSN a cieľov udržateľného rozvoja a ambiciózny príspevok EÚ ku globálnemu rámcu pre biodiverzitu po roku 2020, o ktorom sa rozhodne v rámci 15. zasadnutia Konferencie zmluvných strán Dohovoru OSN o biologickej diverzite (UN CBD COP15) (2). Európska zelená dohoda by mala byť popri dosahovaní klimatickej neutrality aj ekonomicky životaschopná a nemala by spôsobiť veľkú záťaž a náklady pre spotrebiteľov a podniky;

9. je presvedčený, že konferencia UNFCC COP26 je príležitosťou zahľadieť sa do budúcnosti a pripraviť podmienky pre ambiciózny globálny program do roku 2050, ktorý doplní prístup cieľov udržateľného rozvoja o Parížsku dohodu. Keďže Európska zelená dohoda už zohľadňuje systémové prepojenia s mnohými relevantnými oblasťami politiky, ak sa bude náležite uplatňovať, mohla by inšpirovať a motivovať globálnu zelenú dohodu;

10. vyzýva zmluvné strany UNFCCC, aby do pravidiel globálneho hodnotenia začlenili povinnosť zmluvných strán konzultovať s miestnymi a regionálnymi samosprávami a zapojiť ich vo fáze prípravy svojich príspevkov; predovšetkým zmluvné strany vyzýva, aby pred zasadnutiami COP do revízie svojich vnútroštátne stanovených príspevkov zapojili nižšiu ako celoštátnu úroveň, a to nastolením štruktúrovaného národného dialógu;

11. zdôrazňuje, že je dôležité, aby globálne rozhovory viedla EÚ vzhľadom na svoju ambicióznu a inkluzívnu politiku v oblasti klímy, a preto uznáva európsky právny predpis v oblasti klímy ako nepopierateľný signál a záväzok, ktorý stavia Európsku úniu do popredia opatrení v oblasti klímy. V tejto súvislosti tiež dôrazne vyzýva, aby ambície v oblasti klímy nespôsobili ďalšie odcudzenie občanov tým, že tvrdo zasiahnu rozpočty ich domácností, z ktorých mnohé sú veľmi zasiahnuté pandémiou COVID-19. Občania a malé podniky by nemali znášať všetky náklady na ambiciózne balíky politických opatrení;

12. zdôrazňuje v tejto súvislosti, že mnohé európske regióny vyhlásili stav klimatickej núdze skôr, ako ho vyhlásil Európsky parlament, a už zaviedli svoje vlastné ambiciózne predpisy v oblasti klímy; domnieva sa preto, že v globálnej diplomacii v oblasti klímy by sa mali väčšmi využiť ich odborné znalosti;

13. vyzýva na rýchlejšiu adaptáciu a vykonávanie misií programu Horizont Európa s názvom Adaptácia na zmenu klímy a Klimaticky neutrálne mestá, ako aj iných príslušných misií, ktoré sa týkajú pôdy, zdravia a oceánov po ich schválení; vyzýva miestne a regionálne samosprávy, aby vypracovali vlastné stratégie pre adaptáciu na zmenu klímy a jej zmierňovanie s cieľom zlepšiť ochranu a zvýšiť odolnosť miestnych komunít a prirodzených biotopov (3);

14. hoci plne podporuje ambície rámca EÚ v oblasti klímy, požaduje konkrétne opatrenia na podporu týchto cieľov a zabezpečenie toho, aby sa na žiaden región ani na žiadneho občana nezabudlo. Osobitnú pozornosť a intenzívnejšiu špecializovanú podporu treba zamerať na uhoľné regióny, regióny s vysokými emisiami uhlíka, menej rozvinuté regióny a ostrovy;

15. oceňuje, že sa začala Konferencia o budúcnosti Európy a požaduje, aby bola Európska zelená dohoda ústrednou témou, pretože zmena klímy, spravodlivá transformácia a udržateľný rozvoj majú priamy vplyv na hospodárstvo, verejné zdravie a blaho občanov EÚ; domnieva sa, že v tomto rámci môže Európsky klimatický pakt zohrávať kľúčovú úlohu a stať sa osvedčeným postupom, ktorý sa bude uplatňovať na celom svete;

16. je pripravený spolu s Európskou komisiou, Európskym parlamentom a ďalšími príslušnými organizáciami usporiadať sériu občianskych dialógov a tematický deň o miestnych opatreniach v oblasti klímy s cieľom predstaviť pridanú hodnotu Európskej zelenej dohody a predviesť rôzne miestne iniciatívy. Zároveň opakuje svoju výzvu adresovanú členom a členkám VR, aby išli príkladom a propagovali miestne a regionálne COP;

17. vyzýva všetky zmluvné strany UNFCCC, aby v spolupráci so samosprávami na nižšej ako celoštátnej úrovni a neštátnymi subjektmi konštruktívne prispeli k procesu, ktorý povedie ku COP26, okrem iného podporou miestnych poradných orgánov, občianskych dohovorov, miestnych a regionálnych COP, ako aj poloformálnych inštitúcií, ako sú miestne a regionálne rady mládeže a mládežnícke parlamenty;

18. zdôrazňuje význam výskumu a zberu údajov o predpokladaných klimatických rozdieloch v rôznych regiónoch a modelovania klímy a posúdení vplyvu na klímu s cieľom vytvárať politiky v oblasti klímy založené na dôkazoch, ktoré zároveň dodržiavajú zásadu technologickej neutrality. Považuje za potrebné posilniť medziregionálnu spoluprácu s cieľom pomôcť najzraniteľnejším regiónom a skupinám občanov a chrániť ich;

19. podporuje rozvoj miestnych vedeckých platforiem pre zmenu klímy (ktoré už existujú v rôznych regiónoch a zohrávajú úlohu „miestneho medzivládneho panelu o zmene klímy“) a ich začlenenie do sietí na výmenu informácií s cieľom podnietiť spoluprácu s vedcami a pomôcť miestnym voleným zástupcom pri prijímaní rozhodnutí;

20. zdôrazňuje, že napriek ambicióznym opatreniam viacerých miest a regiónov mnohé z nich stále nepoznajú svoju súčasnú a predchádzajúcu úroveň emisií skleníkových plynov, ani nemajú k dispozícii analýzu zraniteľnosti voči zmene klímy, čo im sťažuje kvantifikovanie a porovnanie ich úsilia; vyzýva Európsku komisiu, aby najmä s plným využitím miestnych a regionálnych energetických agentúr, Spoločného výskumného centra (JRC) a Európskej environmentálnej agentúry (EEA)v koordinácii s národnými útvarmi zodpovednými za národné registre skleníkových plynov, podporovala miestne a regionálne samosprávy pri hodnotení emisií a podávaní správ o nich, ako aj pri vypracúvaní akčných plánov v oblasti klímy, prostredníctvom ktorých prijímajú záväzky na miestnej a regionálnej úrovni, ako je napríklad ich pripojenie sa k Dohovoru primátorov a starostov a uznala ich úsilie tým, že im poskytne prostriedky zo zdrojov EÚ;

21. víta činnosť UNFCCC v oblasti využívania energie z obnoviteľných zdrojov ako nevyhnutný predpoklad úspešnej ochrany klímy; domnieva sa, že na rozsiahle zavádzanie obnoviteľných zdrojov energie v blízkej budúcnosti sú potrebné ambiciózne ciele a opatrenia v oblasti zavádzania týchto zdrojov, ako aj rozsiahle a decentralizované plánovanie infraštruktúry;

22. žiada Európsku komisiu, aby spolupracovala s VR s cieľom preskúmať, ako by regionálne akčné plány v oblasti klímy mohli fungovať ako regionálne a miestne stanovené príspevky predstavujúce miestne príspevky k Parížskej dohode o klíme a byť oficiálne uznané ako doplnok k vnútroštátne stanoveným príspevkom, pričom treba osobitne dbať na to, aby sa zabránilo duplicitnému započítaniu; najprv by sa regionálne a miestne stanovené príspevky mali stať neoddeliteľnou súčasťou národných energetických a klimatických plánov prostredníctvom revízie nariadenia o riadení energetickej únie;

23. v tejto súvislosti podporuje spoločný rámec podávania správ Globálneho paktu primátorov a starostov ako krok k porovnateľnosti miestneho a regionálneho úsilia a žiada Európsku komisiu, aby ďalej podporovala a rozširovala iniciatívy, ako je Dohovor primátorov a starostov o klíme a energetike, a to v rámci EÚ i mimo nej;

24. domnieva sa, že miestnu realizáciu opatrení v oblasti klímy je potrebné doplniť a obohatiť výmenou informácií, vzájomným učením sa a zohľadnením rozmanitosti území; siete a aliancie miestnych a regionálnych aktérov majú zásadný význam pre zvyšovanie znalostí na regionálnej, národnej a globálnej úrovni;

25. bude naďalej posilňovať svoju spoluprácu s európskymi a národnými združeniami miestnych a regionálnych samospráv, spoločenstvami zainteresovaných strán z regiónov a miest, národnými parlamentmi a s ostatnými aktérmi;

26. oceňuje medziinštitucionálnu spoluprácu a zvýšenú súčinnosť so svojimi partnermi, ako sú: regionálne parlamenty prostredníctvom Konferencie európskych regionálnych legislatívnych zhromaždení (CALRE), iniciatíva RLEG, ktorú podporuje skupina regiónov s legislatívnymi právomocami, siete RegHub a Združenie pre súdržnosť (Cohesion Alliance), kampaň VR za Európsku zelenú dohodu, mladí volení politici, na ktorých sa zameriava špecializovaný program VR (YEP), regionálni a miestni politici zodpovední za centrá Europe Direct a pilotný projekt s názvom Budovanie Európy s miestnymi subjektmi (BELE);

27. zdôrazňuje úlohu financií pri plnení cieľov v oblasti klímy a adaptácii na zmenu klímy, ako aj potrebu, aby miestne samosprávy nadviazali partnerstvo so súkromným sektorom a finančnými inštitúciami s cieľom uvoľniť udržateľné investície v súlade s ambíciami nulových emisií, nulového znečistenia a minimálneho odpadu a adaptácie na zmenu klímy; opakuje svoju požiadavku, aby mali miestne a regionálne samosprávy priamy prístup k finančným prostriedkom EÚ na projekty zelenej dohody a navrhuje, aby Európska komisia vytvorila osobitný inovačný program v oblasti klímy pre miestne samosprávy;

28. považuje globálnu urbanizáciu za kľúčovú oblasť pre opatrenia v oblasti klímy a financovanie (4); konštatuje, že vzhľadom na rastúcu urbanizáciu zohrávajú mestá zásadnú úlohu na ceste ku klimatickej neutralite ako testovacie miesta inovácií a nových prístupov na zmiernenie zmeny klímy a adaptáciu na ňu, najmä pokiaľ ide o územné plánovanie, udržateľnú mobilitu, cenovo dostupné bývanie a energeticky efektívne budovy; obnovuje svoju podporu iniciatívam zameraným na predvádzanie osvedčených postupov a prenos znalostí, akými sú napríklad misia Horizon Climate Neutral Cities, partnerstvá v rámci mestskej agendy atď.;

29. domnieva sa, že európske zoskupenia územnej spolupráce (EZÚS) a ďalšie cezhraničné štruktúry zohrávajú dôležitú úlohu pri uľahčovaní a podpore cezhraničnej, nadnárodnej a medziregionálnej spolupráce v oblasti adaptácie na zmenu klímy a zmierňovania jej vplyvov;

30. víta činnosť UNFCCC týkajúcu sa prepojenia medzi politikami v oblasti rodovej rovnosti a klímy (5) a vyzýva Európsku komisiu, aby sa tiež venovala tejto problematike; žiada svetových a európskych aktérov, aby investovali do rodovej analýzy a údajov rozčlenených podľa pohlavia s cieľom riadne pochopiť vplyv zmeny klímy na všetky zraniteľné skupiny, zaviesť techniky rodového rozpočtovania a zabezpečiť rovnaký prístup k zastúpeniu v tvorbe politík pre všetky rody a všetky úrovne. V tejto súvislosti podporuje výzvu na posilnenie rodovej vyváženosti v delegácii EÚ a v národných delegáciách na konferenciu COP;

31. opakuje svoju výzvu, aby sa vo vonkajších vzťahoch EÚ, a najmä v jej obchodnej politike, lepšie zohľadňovali otázky životného prostredia a zmeny klímy. Vyzdvihuje tiež význam výmeny skúseností medzi partnermi v rámci platforiem územnej spolupráce, ako sú ARLEM a CORLEAP, ako aj prostredníctvom partnerstiev medzi mestami. Zmena klímy by mala zostať strategickou diplomatickou prioritou EÚ s cieľom podporovať tretie krajiny pri prijímaní a vykonávaní ambicióznych politík na dosiahnutie klimatickej neutrality a cieľa Parížskej dohody;

32. domnieva sa, že mechanizmus kompenzácie uhlíka na hraniciach kompatibilný s WTO by mohol napomôcť prechodu na klimatickú neutralitu na celom svete a považuje za jasnú úlohu miestnych a regionálnych samospráv prispieť k tomuto procesu prostredníctvom diplomacie v oblasti klímy na nižšej ako celoštátnej úrovni;

33. plne podporuje kľúčové opatrenia, ktoré by národné vlády a finančné inštitúcie mali prijať ako predpoklady pre miestne opatrenia v oblasti klímy, ako sú uvedené v rámci postupu v oblasti boja proti klimatickým zmenám v oblasti ľudských sídiel (Human Settlements – Climate Action Pathway) (6);

34. poveruje svojho predsedu, aby postúpil toto uznesenie Európskej komisii, Európskemu parlamentu, slovinskému predsedníctvu Rady Európskej únie a predsedovi Európskej rady.

V Bruseli 13. októbra 2021 Predseda Európskeho výboru regiónov Apostolos TZITZIKOSTAS

(1) Celé znenie správy je k dispozícii na stránke https://www.ipcc.ch/report/ar6/wg1/downloads/report/IPCC_AR6_WGI_Full_Report.pdf.

(2) 15. zasadnutie Konferencie zmluvných strán Dohovoru o biologickej diverzite.

(3) COR-2021-01903 – stanovisko VR na tému Budovanie Európy odolnej proti zmene klímy – nová stratégia EÚ pre adaptáciu na zmenu klímy.

(4) Mestský mechanizmus čistého rozvoja a systémy obchodovania s emisiami (článok 6 ods. 4 o trhových prístupoch), ako aj Udržateľný, integrovaný mestský a územný rozvoj (článok 6 ods. 8 o netrhových prístupoch). Článok 6 Parížskej dohody.

(5) https://unfccc.int/gender.

(6) Marrákešské partnerstvo pre globálne opatrenia v oblasti klímy, 2021.